2. ปัจจัยความเสี่ยง

2.1 ปัจจัยความเสี่ยงของบริษัท

1) ความเสี่ยงจากความผันผวนของสภาวะตลาด

  ความเสี่ยงจากความผันผวนของสภาวะตลาด คือ
  ความเสี่ยงที่เกิดจากการเปลี่ยนแปลงมูลค่าการซื้อขายของตลาดหลักทรัพย์ฯ
  ซึ่งมีผลโดยตรงต่อรายได้ของบริษัท ปัจจัยที่กระทบต่อมูลค่าการซื้อขายของตลาด ได้แก่
  สถานการณ์ทางการเมือง ภาวะเศรษฐกิจ
  ความเชื่อมั่นของนักลงทุนทั้งในประเทศและต่างประเทศ อย่างไรก็ตาม
  บริษัทมีนโยบายและแนวทางเพื่อลดความเสี่ยงจากผลกระทบดังกล่าว
  โดยการรักษาส่วนแบ่งตลาดการเป็นนายหน้าซื้อขายหลักทรัพย์ในส่วนของลูกค้าปัจจุบัน
  และขยายฐานลูกค้าซื้อขายหลักทรัพย์เพิ่มเติม นอกจากนี้
  บริษัทมีนโยบายเพิ่มรายได้ในธุรกิจด้านอื่นๆ เช่น ธุรกิจค้าหลักทรัพย์ ธุรกิจวาณิชธนกิจ
  ธุรกิจตราสารหนี้ ธุรกิจซื้อคืนตราสารหนี้ภาคเอกชน
  ธุรกิจตัวแทนสนับสนุนการขายและรับซื้อคืนหน่วยลงทุน ธุรกิจตัวแทนซื้อขายสัญญาซื้อขายล่วงหน้า
  ธุรกิจการยืมและให้ยืมหลักทรัพย์ ธุรกิจตราสารอนุพันธ์นอกตลาด
  และธุรกิจใบสำคัญแสดงสิทธิอนุพันธ์ เป็นต้น

2) ความเสี่ยงจากการแข่งขันในธุรกิจนายหน้าซื้อขายหลักทรัพย์

  ธุรกิจนายหน้าซื้อขายหลักทรัพย์เป็นธุรกิจที่มีการแข่งขันสูง
  โดยเฉพาะตลาดหลักทรัพย์ฯจะมีการเปลี่ยนแปลงโครงสร้างค่าธรรมเนียมนายหน้าซื้อขายหลักทรัพย์ใหม่
  โดยในช่วงวันที่ 1 มกราคม 2553 ถึงวันที่ 31 ธันวาคม 2554
  ให้คิดค่าธรรมเนียมการซื้อขายหลักทรัพย์แบบเป็นขั้นบันได คือ
  มีอัตราค่าธรรมเนียมแปรผันลดลงตามมูลค่าการซื้อขายหลักทรัพย์ที่เพิ่มขึ้น
  ถ้าบริษัทไม่สามารถรักษาคุณภาพการให้บริการที่ดีไว้ได้
  อาจทำให้บริษัทสูญเสียส่วนแบ่งการตลาดได้ ดังนั้น
  บริษัทจึงมีนโยบายในการพัฒนาศักยภาพของเจ้าหน้าที่การตลาด
  ให้สามารถให้คำแนะนำและให้บริการที่ดีแก่ลูกค้าเสมอ
  รวมถึงการพัฒนาคุณภาพผลงานวิจัยหลักทรัพย์
  และการขยายธุรกิจใหม่เพื่อเป็นทางเลือกหรือเพื่ออำนวยความสะดวกให้แก่ลูกค้าด้วย

3) ความเสี่ยงด้านการให้สินเชื่อ

ความเสี่ยงด้านการให้สินเชื่อ
คือความเสี่ยงที่บริษัทและบริษัทย่อยจะได้รับความเสียหายทางการเงินอันสืบเนื่องมาจากการที่คู่สัญญาของบริษัทและบริษัทย่อยจะไม่สามารถปฏิบัติตามภาระผูกพันที่ระบุไว้ในเครื่องมือทางการเงินได้

บริษัทมีความเสี่ยงด้านการให้สินเชื่อที่เกี่ยวเนื่องกับลูกหนี้ธุรกิจหลักทรัพย์และสัญญาซื้อขายล่วงหน้า
เงินให้กู้ยืม ลูกหนี้อื่น
ฝ่ายบริหารควบคุมความเสี่ยงนี้โดยการพิจารณากำหนดวงเงินสินเชื่อที่จะให้กับลูกค้าหรือคู่สัญญา
และวิเคราะห์ฐานะทางการเงินของลูกค้าหรือคู่สัญญาอย่างสม่ำเสมอ
บริษัทจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อ

การให้สินเชื่อของบริษัทไม่มีการกระจุกตัว
เนื่องจากบริษัทมีฐานของลูกค้าที่หลากหลายและมีอยู่จำนวนมากราย
จำนวนเงินสูงสุดที่บริษัทอาจต้องสูญเสียจากการให้สินเชื่อคือมูลค่าตามบัญชีของลูกหนี้ธุรกิจหลักทรัพย์และสัญญาซื้อขายล่วงหน้า
เงินให้กู้ยืม ลูกหนี้อื่นที่แสดงอยู่ในงบดุล

  ทั้งนี้ ณ วันที่ 31 ธันวาคม 2552 บริษัทมียอดลูกหนี้ซื้อหลักทรัพย์ด้วยเงินสดจำนวน 666.28
  ล้านบาท และมีเงินให้กู้ยืมเพื่อซื้อหลักทรัพย์จำนวน 407.32 ล้านบาท

4) ความเสี่ยงจากอัตราดอกเบี้ย

  ความเสี่ยงจากอัตราดอกเบี้ยคือ
  ความเสี่ยงที่การเปลี่ยนแปลงของอัตราดอกเบี้ยในตลาดในอนาคตจะส่งผลกระทบต่อการดำเนินงานและกระแสเงินสดของบริษัท
  และบริษัทย่อย

  บริษัทและบริษัทย่อยมีความเสี่ยงจากอัตราดอกเบี้ยที่สำคัญอันเกี่ยวเนื่องกับเงินฝากสถาบันการเงิน
  เงินลงทุนระยะยาวในตราสารหนี้และเงินกู้ยืม อย่างไรก็ตาม
  เนื่องจากสินทรัพย์และหนี้สินทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาด
  หรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน
  บริษัทและบริษัทย่อยจึงมิได้ใช้ตราสารอนุพันธ์เพื่อบริหารความเสี่ยงจากอัตราดอกเบี้ยดังกล่าว

  ณ วันที่ 31 ธันวาคม 2552 บริษัทมีเงินกู้ยืมระยะสั้นจากสถาบันการเงิน 340.00 ล้านบาท
  เงินฝากระยะยาวในสถาบันการเงิน 131.07 ล้านบาท และมีการลงทุนในตราสารหนี้
  ซึ่งผลตอบแทนและมูลค่าของเงินลงทุนจะผันแปรตามการขึ้นลงของอัตราดอกเบี้ยด้วย

5) ความเสี่ยงด้านอัตราแลกเปลี่ยน

  ความเสี่ยงด้านอัตราแลกเปลี่ยน คือ
  ความเสี่ยงที่มูลค่าของเครื่องมือทางการเงินจะเปลี่ยนแปลงไปเนื่องจากการเปลี่ยนแปลงของอัตราแลกเปลี่ยนเงินตราต่างประเทศ
  ทั้งนี้ ณ วันที่ 31 ธันวาคม 2552 บริษัทมีเงินลงทุนในบริษัทย่อยที่เป็นเงินตราต่างประเทศ
  ซึ่งมีมูลค่าตามวิธีราคาทุนจำนวน 59.4 ล้านเหรียญสหรัฐฯ (หรือเท่ากับ 2,383 ล้านบาท)
  อย่างไรก็ตาม
  บริษัทได้กู้ยืมเงินจากบริษัทย่อยในต่างประเทศดังกล่าวกลับเข้ามาเป็นเงินบาทเป็นจำนวน 1,700
  ล้านบาท

  ณ วันที่ 31 ธันวาคม 2552
  บริษัทและบริษัทย่อยไม่มีสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากอัตราแลกเปลี่ยน

6) ความเสี่ยงด้านสภาพคล่อง

ความเสี่ยงด้านสภาพคล่อง คือ
ความเสี่ยงที่บริษัทและบริษัทย่อยอาจได้รับความเสียหายอันสืบเนื่องมาจากที่บริษัทและบริษัทย่อยไม่สามารถเปลี่ยนสินทรัพย์เป็นเงินสดและหรือไม่สามารถจัดหาเงินทุนได้เพียงพอตามความต้องการและทันต่อเวลาที่บริษัทและบริษัทย่อยจะต้องนำไปชำระภาระผูกพันได้เมื่อครบกำหนด

บริษัทมีสภาพคล่องพอเพียง โดย ณ วันที่ 31 ธันวาคม 2552
บริษัทมีเงินสดและรายการเทียบเท่าเงินสด จำนวน 208.91 ล้านบาท
และมีเงินฝากระยะยาวในสถาบันการเงิน จำนวน 131.07 ล้านบาท
โดยมีเงินกองทุนสภาพคล่องสุทธิ ร้อยละ 208.04 (สำนักงาน ก.ล.ต.
กำหนดให้ดำรงอัตราส่วนเงินกองทุนสภาพคล่องสุทธิ ไม่ต่ำกว่าร้อยละ 7)

7) ความเสี่ยงด้านการลงทุนในหลักทรัพย์และผลตอบแทน

ความเสี่ยงด้านการลงทุนในหลักทรัพย์และผลตอบแทน คือ
ความเสี่ยงที่ผลตอบแทนของเงินลงทุนไม่เป็นไปตามที่คาดการณ์ไว้
ซึ่งบริษัทมอบหมายให้คณะกรรมการบริหารความเสี่ยง
เป็นผู้กำหนดแนวทางและนโยบายการจัดสรรสินทรัพย์
นโยบายการอนุมัติวงเงินการลงทุนของบริษัทและการควบคุมความเสี่ยง
เพื่อควบคุมการขาดทุนที่อาจเกิดจากความผันผวนของตลาด

ณ วันที่ 31 ธันวาคม 2552 บริษัทมีเงินลงทุนสุทธิในตราสารหนี้และตราสารทุนทั้งสิ้น 5,425.58
ล้านบาท (เงินลงทุนชั่วคราวสุทธิ ร้อยละ 86 และเงินลงทุนระยะยาวสุทธิ ร้อยละ 14)

8) ความเสี่ยงจากการลงทุนในบริษัทย่อยและบริษัทร่วม

  ความเสี่ยงจากการลงทุนในบริษัทย่อยและบริษัทร่วมอาจเกิดขึ้นได้
  ถ้าบริษัทย่อยและบริษัทร่วมมีผลการดำเนินงานขาดทุน
  ซึ่งจะส่งผลกระทบต่อผลประกอบการของบริษัท ทั้งนี้
  เงินลงทุนดังกล่าวได้ถูกบันทึกตามวิธีส่วนได้เสีย

9) ความเสี่ยงอันเกิดจากการทำธุรกิจวาณิชธนกิจ

  การประกอบธุรกิจวาณิชธนกิจ ซึ่งรวมถึงการจัดจำหน่ายและรับประกันการจำหน่ายหลักทรัพย์
  บริษัทมีความเสี่ยงในการขาดทุนจากหลักทรัพย์ที่เหลือจากการจำหน่ายที่ต้องโอนเข้าบัญชีการลงทุนของบริษัท
  ซึ่งอาจเกิดจากการรับประกันการจำหน่ายหลักทรัพย์ในจำนวนและราคาที่ไม่เหมาะสม
  ความผันผวนของภาวะตลาดหลักทรัพย์ อัตราดอกเบี้ย และอัตราแลกเปลี่ยนเงินตราต่างประเทศ
  ที่ส่งผลให้นักลงทุนตัดสินใจไม่จองซื้อหลักทรัพย์ ดังนั้น เพื่อลดความเสี่ยงดังกล่าว
  บริษัทจะทำการพิจารณาศึกษาวิเคราะห์ข้อมูลเบื้องต้นของบริษัทผู้ออกหลักทรัพย์
  และความสนใจของลูกค้าหรือนักลงทุนต่อหลักทรัพย์ดังกล่าวอย่างระมัดระวัง
  สำหรับธุรกิจการเป็นที่ปรึกษาทางการเงินนั้น
  บริษัทจะทำการศึกษาข้อมูลเบื้องต้นของลูกค้าอย่างรอบคอบก่อนพิจารณารับงานด้วย

10) ความเสี่ยงเนื่องจากการมีผู้ถือหุ้นรายใหญ่

  ณ วันที่ 20 มีนาคม 2552 (วันปิดสมุดทะเบียนผู้ถือหุ้นล่าสุด) กลุ่มเคจีไอถือหุ้นในบริษัท ร้อยละ
  34.97 ของจำนวนหุ้นที่จำหน่ายได้แล้วทั้งหมด
  บริษัทอาจมีความเสี่ยงที่ทิศทางการดำเนินงานอาจถูกกำหนดโดยกลุ่มผู้ถือหุ้นรายใหญ่เพียงกลุ่มเดียว
  อย่างไรก็ตาม หากกลุ่มเคจีไอต้องการจะถือหุ้นมากกว่าร้อยละ 50 นั้น
  กลุ่มเคจีไอจะต้องขออนุญาตจากหน่วยงานของรัฐที่เกี่ยวข้องด้วย

11) ความเสี่ยงจากการจัดตั้งกองทุนรวมเพื่อผู้ลงทุนซึ่งเป็นคนต่างด้าว (Thai Trust Fund)
และการมีตราสารสิทธิในผลตอบแทนที่เกิดจากหลักทรัพย์อ้างอิง (Non-Voting Depository
Receipts: NVDRs)

  เนื่องจากผู้ลงทุนใน Thai Trust Fund และผู้ถือ NVDRs จะไม่มีสิทธิออกเสียง
  จึงทำให้จำนวนหุ้นที่มีสิทธิออกเสียงในบริษัทลดลง
  และจะทำให้ผู้ถือหุ้นรายใหญ่มีเสียงในการควบคุมบริษัทมากขึ้น ทั้งนี้ ณ วันที่ 31 ธันวาคม 2552
  บริษัทไม่มีหุ้นที่ถือโดย Thai Trust Fund และมีผู้ลงทุนใน NVDRs จำนวน 150,223,776
  หุ้นหรือคิดเป็นร้อยละ 7.54 ของทุนเรียกชำระแล้ว

12) ความเสี่ยงเกี่ยวกับตราสารอนุพันธ์

  บริษัทได้อนุมัติให้ฝ่ายธุรกิจตราสารอนุพันธ์และฝ่ายธุรกิจตราสารหนี้เสนอขายตราสารอนุพันธ์แก่ลูกค้า
  โดยได้คำนึงถึงความเสี่ยงต่างๆ ที่เกี่ยวข้องกับการให้บริการนี้เรียบร้อยแล้ว อย่างไรก็ตาม
  คณะกรรมการบริหารความเสี่ยงจะต้องพิจารณาอนุมัติ “Product Program”
  ก่อนที่ฝ่ายธุรกิจตราสารอนุพันธ์และฝ่ายธุรกิจตราสารหนี้จะเสนอขายตราสารอนุพันธ์ประเภทต่าง
  ๆ แก่ลูกค้าได้ ซึ่ง “Product Program” ประกอบด้วยเรื่องที่สำคัญ ดังนี้ (1)
  ลักษณะของตราสารหรือบริการและลูกค้ากลุ่มเป้าหมาย (2) นโยบายการบริหารความเสี่ยง เช่น
  ระดับขาดทุนที่ยอมรับได้ และนโยบายการบริหารความเสี่ยงอื่นๆ
  ตามลักษณะของตราสารและบริการที่จะเสนอต่อลูกค้า และ (3)
  ระเบียบขั้นตอนการปฏิบัติงานภายใน รวมทั้งวิธีการควบคุมภายใน

  ทั้งนี้ ฝ่ายบริหารความเสี่ยงจะทำหน้าที่ควบคุมดูแลความเสี่ยงของบริษัททุกวัน
  เพื่อให้เป็นไปตามนโยบายการบริหารความเสี่ยงที่ได้รับอนุมัติ
  บริษัทเชื่อมั่นว่าบริษัทได้จัดให้มีระบบที่สามารถจำกัดความเสี่ยงจากธุรกรรมที่เกี่ยวกับตราสารอนุพันธ์
  ให้อยู่ในระดับต่ำที่สามารถยอมรับได้

2.  ปัจจัยความเสี่ยงของใบสำคัญแสดงสิทธิอนุพันธ์ (Derivative Warrants : DW)

ในปี 2552
บริษัทเป็นบริษัทหลักทรัพย์รายแรกและรายเดียวในประเทศไทยที่ออกใบสำคัญแสดงสิทธิอนุพันธ์
(Derivative Warrants) หรือที่เรียกสั้นๆว่า DW ทั้งนี้
ปัจจัยความเสี่ยงของใบสำคัญแสดงสิทธิอนุพันธ์ มีดังนี้

1)  DW เป็นข้อผูกพันตามสัญญาที่ไม่มีทรัพย์สินเป็นหลักประกัน ผู้ถือ DW
    จึงเป็นเจ้าหนี้ที่มีลำดับเดียวกับเจ้าหนี้ที่ไม่มีประกันที่มีอยู่ในปัจจุบันและที่จะมีในอนาคตของผู้ออก
    DW

2)  ราคาของ DW อาจเปลี่ยนแปลงเพิ่มขึ้นหรือลดลงอย่างรวดเร็ว และผู้ถือ DW
    อาจประสบผลขาดทุนจากการลงทุนทั้งจำนวนได้ ดังนั้น ก่อนตัดสินใจลงทุน ขาย หรือ ใช้สิทธิ
    DW ผู้ถือ DW ควรศึกษาข้อมูลต่างๆ อย่างระมัดระวัง เช่น

    1.  ราคาซื้อขายของ DW

    2.  ราคาซื้อขายของหุ้นอ้างอิง

        -   กรณีทั่วไป เมื่อราคาซื้อขายของหุ้นอ้างอิงลดลง จะมีผลให้ราคาของ DW
            ประเภทคอลวอร์แรนต์ปรับลดลง

        -   กรณีทั่วไป เมื่อราคาซื้อขายของหุ้นอ้างอิงเพิ่มขึ้น จะมีผลให้ราคาของ DW
            ประเภทคอลวอร์แรนต์ปรับเพิ่มขึ้น

    3.  ค่าความผันผวนของหุ้นอ้างอิง (volatility)

        -   กรณีทั่วไป เมื่อความผันผวนของหุ้นอ้างอิงลดลง จะมีผลให้ราคาของ DW
            ประเภทคอลวอร์แรนต์ปรับลดลง

        -   กรณีทั่วไป เมื่อความผันผวนของหุ้นอ้างอิงเพิ่มขึ้น จะมีผลให้ราคาของ DW
            ประเภทคอลวอร์แรนต์ปรับเพิ่มขึ้น

    4.  เวลาที่เหลืออยู่จนถึงวันครบกำหนดอายุของ DW (time to expiration)
        และวันซื้อขายวันสุดท้ายของ DW

        -   กรณีทั่วไป เมื่อเวลาที่เหลืออยู่ลดลง จะมีผลให้ราคาของ DW
            ประเภทคอลวอร์แรนต์ปรับลดลง

        -   กรณีทั่วไป เมื่อเวลาที่เหลืออยู่เพิ่มขึ้น จะมีผลให้ราคาของ DW
            ประเภทคอลวอร์แรนต์ปรับเพิ่มขึ้น

    5.  การเปลี่ยนแปลงของอัตราดอกเบี้ย (interest rates)

        -   กรณีทั่วไป เมื่ออัตราดอกเบี้ยลดลง จะมีผลให้ราคาของ DW
            ประเภทคอลวอร์แรนต์ปรับลดลง

        -   กรณีทั่วไป เมื่ออัตราดอกเบี้ยเพิ่มขึ้น จะมีผลให้ราคาของ DW
            ประเภทคอลวอร์แรนต์ปรับเพิ่มขึ้น

    6.  การเปลี่ยนแปลงของเงินปันผลของหุ้นอ้างอิง (dividend)

        -   กรณีทั่วไป เมื่อเงินปันผลของหุ้นอ้างอิงที่ได้สิทธิก่อนวันทำการซื้อขายสุดท้ายของ DW
            ลดลง จะมีผลให้ราคาของ DW ประเภทคอลวอร์แรนต์ปรับเพิ่มขึ้น

        -   กรณีทั่วไป เมื่อเงินปันผลของหุ้นอ้างอิงที่ได้สิทธิก่อนวันทำการซื้อขายสุดท้ายของ DW
            เพิ่มขึ้น จะมีผลให้ราคาของ DW ประเภทคอลวอร์แรนต์ปรับลดลง

    7.  สภาพคล่องของหุ้นอ้างอิงและของ DW (liquidity)
        รวมทั้งข้อกำหนดในการดูแลสภาพคล่องของผู้ดูแลสภาพคล่อง

    8.  ค่าธรรมเนียมการซื้อขาย ค่าธรรมเนียมการใช้สิทธิ และค่าใช้จ่ายอื่นๆ ที่เกี่ยวข้อง

    9.  ความน่าเชื่อถือและสถานะทางการเงินของผู้ออก DW

3)  การซื้อขาย DW อาจได้รับผลกระทบจากการที่หุ้นอ้างอิงของ DW ถูกห้ามซื้อขาย
    ด้วยการขึ้นเครื่องหมาย SP (Suspension) หรือ H (Halt) โดยเมื่อหุ้นอ้างอิงของ DW
    ถูกห้ามซื้อขาย DW ก็จะถูกห้ามซื้อขายในช่วงระยะเวลาเดียวกันด้วย

4)  ราคาของหุ้นอ้างอิงอาจเปลี่ยนแปลงได้จากหลายสาเหตุ
    รวมทั้งเหตุการณ์ที่กระทำโดยบริษัทที่ออกหุ้นอ้างอิง ที่มีผลกระทบต่อหุ้นอ้างอิงของ DW นั้น
    (Corporate Action) ผลการดำเนินงานของบริษัทที่ออกหุ้นอ้างอิง และภาวะตลาด
    โดยเหตุการณ์บางเหตุการณ์เช่น Corporate action
    บางกรณีที่กระทบกับราคาของหุ้นอ้างอิง ผู้ออก DW อาจมีการปรับสิทธิใน DW
    ตามข้อกำหนดสิทธิของ DW อย่างไรก็ตาม
    เหตุการณ์ที่กระทบกับมูลค่าของหุ้นอ้างอิงและไม่มีการปรับสิทธิใน DW ราคาของ DW
    ย่อมได้รับผลกระทบจากเหตุการณ์นั้นด้วย

5)  การลงทุนใน DW แตกต่างจากการลงทุนในหุ้นอ้างอิงโดยตรง โดยราคาของ DW
    อาจไม่เคลื่อนไหวสัมพันธ์กันกับราคาของหุ้นอ้างอิง และผู้ถือ DW อาจจะไม่ได้รับสิทธิต่างๆ
    เช่นเดียวกับสิทธิของผู้ถือหุ้นอ้างอิง เช่น
    สิทธิในการออกเสียงในที่ประชุมของบริษัทที่ออกหุ้นอ้างอิง (voting rights)
    และสิทธิที่จะได้รับเงินปันผลจากบริษัทที่ออกหุ้นอ้างอิง (rights to dividends)

6)  ผู้ถือ DW
    อาจได้รับเงินสดส่วนต่างสุทธิจากการใช้สิทธิล่าช้าหากเกิดเหตุการณ์ขัดข้องในการชำระราคาและส่งมอบตามรายละเอียดในข้อกำหนดสิทธิของ
    DW

    1.  หากเหตุการณ์ดังกล่าวเกิดก่อนหรือเกิดในวันทำการซื้อขายสุดท้าย
        และสิ้นสุดลงภายในสามสิบ (30) วันหลังจากวันครบกำหนดอายุ
        ให้ใช้ราคาปิดของหุ้นอ้างอิงในวันทำการแรกหลังจากวันที่เหตุการณ์ดังกล่าวสิ้นสุดลงเป็นราคาอ้างอิง

    2.  หากเหตุการณ์ดังกล่าวเกิดก่อนหรือเกิดในวันทำการซื้อขายสุดท้าย
        และยังไม่สิ้นสุดลงภายในสามสิบ (30) วันหลังจากวันครบกำหนดอายุ

-   ให้ผู้ออก DW ประกาศแจ้งราคายุติธรรมของหุ้นอ้างอิงให้แก่ผู้ถือ DW ทราบ ภายในยี่สิบ (20)
    วันหลังจากวันที่สามสิบ (30) หลังจากวันครบกำหนดอายุ

-   ให้ผู้ออก DW ใช้ราคายุติธรรมของหุ้นอ้างอิงที่จัดทำโดยที่ปรึกษาการเงินที่อยู่ในบัญชีที่สำนักงาน
    ก.ล.ต. ให้ความเห็นชอบ โดยราคายุติธรรมดังกล่าวต้องถูกจัดทำขึ้นไม่เกินกว่าห้าสิบ (50)
    วันก่อนวันที่ผู้ออก DW ประกาศแจ้งราคายุติธรรม โดยถือว่าราคายุติธรรมคือราคาอ้างอิง

  ในกรณีที่ราคาอ้างอิงสูงกว่าราคาการใช้สิทธิ ให้ผู้ออก DW ชำระเงินสดส่วนต่างสุทธิให้แก่ผู้ถือ
  DW โดยชำระเข้าบัญชีธนาคารของผู้ถือ DW หรือเป็นเช็คระบุชื่อขีดคร่อมสั่งจ่ายให้แก่ผู้ถือ DW
  ที่มีรายนามตามสมุดทะเบียน ณ วันใช้สิทธิอัตโนมัติ และจัดส่งให้ทางไปรษณีย์ลงทะเบียน
  ภายในห้า (5) วันทำการนับจากวันที่ประกาศราคายุติธรรมหรือมีราคาอ้างอิง แล้วแต่กรณี

7)  เมื่อผู้ถือ DW ใช้สิทธิ ผู้ถือ DW จะต้องนำเงินสดส่วนต่างสุทธิจากการใช้สิทธิ
    ไปรวมคำนวณเป็นรายได้เพื่อเสียภาษีประจำปี

ปัจจัยความเสี่ยงดังกล่าวอาจไม่ครอบคลุมความเสี่ยงทั้งหมดที่เกี่ยวข้องกับ DW ทั้งนี้ ผู้ถือ DW
ควรรับทราบและเข้าใจรายละเอียดของ DW
รวมทั้งยอมรับข้อกำหนดสิทธิและความเสี่ยงที่เกี่ยวข้องกับ DW ดังกล่าว พร้อมทั้ง ผู้ถือ DW
ควรมั่นใจว่าผู้ถือ DW อยู่ในฐานะที่รับความเสี่ยงทั้งหมดของ DW ได้